सीबीआई के शीर्ष अधिकारियों के बीच खींचतान के बाद रविवार देर रात से ही पीएमओ में मीटिंग का दौर चालू है। सूत्रों के अनुसार, आलोक वर्मा और राकेश अस्थाना दोनों को ही समन कर प्रधानमन्त्री ने अपनी नाराजगी जता दी है। सरकार इस विवाद को जल्द खत्म करना चाहती है। इस मामले में वह कानूनी राय भी ले रही है। सूत्रों के अनुसार, प्रधानमन्त्री चाहते हैं कि दोनों ही अधिकारी इस जांच एजेंसी से अलग हो जाएं। ऐसे भी संकेत मिल रहे हैं कि राष्ट्रीय सुरक्षा सलाहकार अजीत डोभाल को इस मामले को देखने को कहा जा सकता है। आलोक वर्मा का कार्यकाल अगले साल जनवरी तक है। राकेश अस्थाना गुजरात काडर के IPS हैं। डायरेक्टर आलोक वर्मा की प्रधानमन्त्री से मुलाकात भी की थी। मुलाकात के एक घंटे बाद इस केस से जुड़े डीएसपी रैंक के अधिकारी देवेंद्र कुमार गिरफ्तार हो गए और उसके कुछ देर बाद तमाम अधिकारियों के ठिकानों पर सीबीआई ने छापे मारे। मंगलवार को इस मामले के कानूनी चौखट तक पहुंचने के पूरे आसार हैं। सूत्रों के अनुसार, छापे में बहुत सारे कागजात और केस डायरी जब्त किए गए हैं। हालांकि सीबीआई ने इस केस में पूरी तरह चुप्पी साध ली है और मीडिया से कोई भी जानकारी साझा करने से इनकार किया जा रहा है।